מבצע "פני עתיד" יוצא לדרך: אתמול החלה משטרת ישראל בפעילות במתכונת מיוחדת בעקבות האירועים לציון 75 שנים לשחרור מחנה אושוויץ בהשתתפות עשרות נשיאים, ראשי מדינות, מלכים ואורחים רמי דרג שהחלו לפקוד את מדינת ישראל.
במסגרת המבצע שימשיך עד לסוף השבוע הנוכחי, אלפי שוטרים, לוחמי מג"ב ומתנדבים יתפרסו באזור נתב"ג, לאורך הצירים הבינעירוניים המובילים לעיר ירושלים וברחבי העיר ירושלים, זאת במטרה לשמור על הביטחון, הסדר הציבורי ולהכווין את התנועה, בהתאם להגעת ותנועת האורחים רמי הדרג ופמליותיהם.
היום (רביעי, 22.01.2020) החל משעות הבוקר, תורגש תנועה ערה של רכבי ביטחון ומשטרה על כביש 1 לכיוון ירושלים, אשר יאבטחו ויבצעו ליווים ואבטחה של שיירות המשלחות ורמי הדרג. בתוך כך צפויים עומסים ושיבושי תנועה נקודתיים לכל אורכו של כביש מספר 1 לכיוון מזרח- ממחלף שפירים ועד הכניסה לירושלים.
בתוך העיר ירושלים, כמעט כל צירי התנועה יישארו פתוחים לתנועה לאורך היום. אתמול בערב נחסמו לתנועה הרחובות ז'בוטינסקי והנשיא, וכן צפויים עומסי תנועה ברחובות הסמוכים אליהם. רחוב דוד המלך יחסם לתנועה באופן הרמטי, זרת החל מהיום בשעות הבוקר ועד יום שישי.
• הציבור יוכל להתעדכן בכל עת בדבר שינויים בהסדרי התנועה גם באמצעות מוקד המידע הארצי של המשטרה שמספרו 110 או בערוצי הניו מדיה של משטרת ישראל.